钦定古今图书集成/历象汇编/岁功典/第098卷 > 《正蒙》 > 参两篇
## 钦定古今图书集成/历象汇编/岁功典/第098卷 > 《正蒙》 > 参两篇

“地有升降，日有修短。”地虽凝聚不散之物，然二气升
降其间，相从而不已也。阳日上，地日降，而下者虚也；
阳日降，地日进，而上者盈也。此一岁寒暑之候也。

〈注〉二气升降，其间相从而不已，非谓地之大体亦可升可降也。盖一岁之中，自子月以后，阳气日升，地气日降，则为春为夏，而日以长，阳上阴下，故曰虚；自午月以后，阳气日降，地气日升，则为秋为冬，而日以短，阴上阳下，故曰盈。此一岁寒暑之候，有在于地气之升降也。